NOVÉ ZÁMKY. Mestské zastupiteľstvo na júnovom rokovaní schválilo všeobecne záväzné nariadenia o dočasnom parkovaní motorových vozidiel na vymedzených úsekoch miestnych komunikácií.
Obce v záujme organizovania dopravy na svojom území môžu všeobecne záväzným nariadením určiť úseky miestnych komunikácií na dočasné parkovanie motorových vozidiel, ak sa tým neohrozí bezpečnosť a plynulosť cestnej premávky alebo iný verejný záujem.
Parkovací poriadok nebol v súlade so zákonom
Na území mesta Nové Zámky však podmienky dočasného parkovania od roku 2009 upravuje Prevádzkový poriadok mestskej spoločnosti Novovital ako prevádzkovateľa parkovísk.
"Tento prevádzkový poriadok bol výsledkom legislatívneho vákua v danej oblasti. Doterajšie fungovanie dočasného parkovania v meste nezohľadňuje aktuálny legislatívny stav.
Rozsudok Najvyššieho súdu SR uvádza, že ak sa mesto rozhodne parkovanie na miestnych komunikáciách spoplatniť, musí tak urobiť všeobecne záväzným nariadením," povedal poslancom na rokovaní mestského zastupiteľstva Gabriel Závodský, vedúci majetkovoprávneho odboru mestského úradu.
Sumy a časové intervaly za parkovanie v spoplatených zónach mesta ponechali aj v novom všeobecne záväznom nariadení mesta. Hlavné bolo zmeniť právny rámec.
Doteraz totiž mesto vyberalo za parkovanie poplatky aj pokuty len na základe prevádzkového poriadku, ktorý nebol v súlade so zákonom. "Takto nám to zanechalo minulé vedenie mesta, preto sme problém začali riešiť," povedal na rokovaní zastupiteľstva viceprimátor Lukáš Štefánik.
Zamestnanci súdu parkujú zadarmo
"Dúfam, že nedôjde k ďalšej diskrepancii, ako keď primátor Otokar Klein rozhodol, že 33 zamestnancov okresného súdu dostalo parkovacie karty v hodnote 70 eur, s platnosťou na 12 mesiacov, a na všetky parkovacie miesta, ktoré prevádzkuje mesto.
A na druhej strane pracovníci psychologickej poradne, ktorá stojí vedľa súdu, dostali parkovacie karty na deväť mesiacov, ale len na pracovné hodiny a pracovné dni. To je dosť veľký rozdiel," upozornil poslanec Kisely.
"Doteraz to skutočne fungovalo tak, že parkovali zadarmo na základe neviemeakých kritérií. Vydané karty sú dočasné, nové parkovacie karty sa budú vydávať už len na základe nového VZN," vysvetlil primátor.